S-72/2014

Mál þetta, sem dómtekið var 27. júní sl. Er höfðað með ákæru lögreglustjórans á Akureyri, útgefinni 22. apríl 2014, á hendur X;

,,fyrir umferðalagabrot, með því að hafa laugardaginn 29. mars 2014, ekið bifreiðinni [...], undir áhrifum áfengis (alkóhólmagn í blóði reyndist 3,12‰) og sviptur ökurétti ævilangt frá Ráðhústorgi í miðbæ Akureyrar og um götur í bænum, uns lögreglan stöðvaði akstur hans við hús nr. 132 við Þórunnarstræti.

Telst þetta varða við 1. mgr., sbr. 3. mgr. 45. gr. og 1. mgr. 48. gr., sbr. 1. mgr. 100. gr. umferðalaga nr. 50, 1987, með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar, samkvæmt 101. gr. og 102. gr. nefndra umferðalaga.“

Ákærði krefst aðallega sýknu en til vara vægustu refsingar sem lög leyfa.

I.

Málavextir.

Samkvæmt frumskýrslu A lögreglumanns barst tilkynning á lögreglustöðina á Akureyri laugardaginn 29. mars sl., klukkan 18:17, um ætlaðan ölvunarakstur ökumanns fólksbifreiðarinnar ..., og að hann væri að fara að aka bifreiðinni frá Ráðhústorgi. Samkvæmt skýrslunni ók nefndur lögreglumaður ásamt starfsfélaga, B, lögreglumanni, frá lögreglustöðinni við Þórunnarstræti 138 suður akbrautina, en á móts við hús nr. 132 við sömu götu mættu þeir umræddri bifreið ... . Í skýrslunni segir að lögreglumenn hafi þekkt ökumanninn fyrir ákærða í máli þessu og hafi þeir stöðvað akstur hans, en í framhaldi af því hafi ákærði verið færður yfir í lögreglubifreiðina. Fram kemur í skýrslunni að áfengisþef hafi lagt frá vitum ákærða og hafi hann því verið látinn blása í SD-II áfengismæli, sem hafi sýnt að frekari rannsóknar var þörf. Af þeim sökum hafi ákærði verið handtekinn, grunaður um ölvunarakstur, og færður á lögreglustöðina þar sem varðstjóri hafi við rannsókn málsins. Að auki hafi umrædd bifreið ákærða verið færð á lögreglustöðina.

Samkvæmt rannsóknargögnum var kallaður til á lögreglustöðina pólskur túlkur, en í framhaldi af því var honum kynnt viðeigandi réttarstaða samkvæmt ákvæðum sakamálalaga nr. 88, 2008. Þá tók vakthafandi læknir blóðsýni úr ákærða klukkan 18:28 nefndan dag. Samkvæmt rannsóknargögnum var ákærði í greint sinn sjáanlega og áberandi ölvaður, en þ.á m. var jafnvægi hans óstöðugt og framburður ruglingslegur. Hann var vistaður í fangaklefa.

Samkvæmt niðurstöðu alkóhólrannsóknar Rannsóknarstofu í lyfja- og eiturefnafræði Háskóla Íslands reyndist magn alkóhóls í blóðsýni ákærða 3,12‰.

Ákærði var ekki yfirheyrður við lögreglurannsókn málsins.

Eins og áður sagði var ákæra lögreglustjóra gefin út 22. apríl sl. Fyrirkall var gefið út af hálfu héraðsdóms 28. sama mánaðar og var það birt ákærða 2. maí sl. Ákærði kom fyrst fyrir dóm þann 18. júní sl. og neitaði þá sök. Af þeim sökum fór aðalmeðferð máls fram 27. júní sl.

II.

Fyrir dómi hefur ákærði greint frá því að hann hafi umræddan dag, laugardaginn 29. mars sl., hafið áfengisneyslu um hádegisbilið og drukkið sterkt áfengi. Ákærði hefur kannast við að lögreglumenn hafi haft afskipti af honum, en staðhæfir að það hafi gerst við heimili hans að ..., nánar tiltekið á bifreiðastæði. Í greint sinn hafi hann verið inni í bifreiðinni ..., enda verið verið að þrífa hana. Nánar lýsti ákærði atvikum þannig að hann hafi verið að þurrka rúður bifreiðarinnar með miðstöðinni og því haft mótorinn í gangi. Við þessar aðstæður hafi hann skyndilega orðið var við komu lögreglumannanna, en af þeim sökum hafi hann drepið á mótor bifreiðarinnar og stungið lyklunum í vasann, en þá verið handtekinn og færður á lögreglustöð. Ítrekað aðspurður fyrir dómi kannaðist ákærði ekki við að lögreglan hefði haft afskipti af honum við hús nr. 132 við Þórunnarstræti í greint sinn og staðhæfði að gögn lögreglu væru röng að því leyti.

Við aðalmeðferð málsins var ákærða sýnt stutt myndskeið úr upptökubúnaði lögreglubifreiðar frá 29. mars 2014. Ákærði kannaðist við sjálfan sig á myndskeiðinu og bar að þar mætti sjá að aðstæður væru ekki líkar þeim sem væru við heimili hans.

Fyrir dóminum lýsti A lögreglumaður atvikum máls á sama veg og fram kemur í áðurrakinni frumskýrslu hans. Vitnið greindi frá því að strax eftir að fyrrnefnd tilkynning barst hefði það ekið stuttan spöl frá lögreglustöðinni til suður, en þá séð hvar bifreiðinni ... var ekið á móti. Vitnið kvaðst hafa þekkt ákærða undir stýri og vísaði til þess að það hefði áður haft afskipti af honum. Vitnið kvaðst hafa kveikt blá stöðvunarljós og snúið lögreglubifreiðinni við á akbrautinni, en bar að ákærði hefði þá stöðvað aksturinn nær samstundis. Vitnið staðhæfði að ákærði hefði borið greinilega ölvunareinkennir, en lýsti atvikum að örðu leyti með sama hætti og í frumskýrslunni.

Fyrir dómi bar vitnið B lögreglumaður á sama veg og nefndur starfsfélagi hans. Vitnið skýrði þannig frá því að lögreglubifreiðinni hefði einungis verið ekið um 200 metra til suðurs frá lögreglustöðinni er það sá til bifreiðar ákærða, ... . Og eftir að ákærði hafði stöðvað akstur bifreiðarinnar kvaðst það hafa rætt við hann en vegna ætlaðrar ölvunar fært hann í lögreglubifreið og síðan á lögreglustöð vegna frekari rannsóknarmálsins.

III.

Eins og hér að framan var rakið hefur ákærði neitað sakargiftum fyrir dómi. Ákærði hefur á hinn bóginn kannast við að hafa verið við áfengisneyslu og í bifreiðinni ... þegar lögreglumenn höfðu afskipti af honum.

Þeir lögreglumenn sem afskipti höfðu af ákærða í greint sinn hafa fyrir dómi lýst atvikum með sama hætti og segir rannsóknargögnum og ákæru. Framburður þeirra er einkar trúverðugur og skýr, en er að auki í samræmi við myndskeið úr áðurnefndum upptökubúnaði lögreglubifreiðar. Fyrir liggur að ákærði var mjög ölvaður er atvik gerðust, sbr. áðurrakin niðurstaða alkóhólrannsóknar.

Með framburði lögreglumanna og nefndum gögnum telst að mati dómsins fram komin lögfull sönnun um sekt ákærða og verður hann því sakfelldur fyrir þá háttsemi sem í ákæru greinir og þar er réttilega færð til refsiákvæða.

IV.

Ákærði, sem er fæddur 1964, á samkvæmt sakavottorði nokkurn sakaferil að baki. Ákærði var þann 3. júlí 2007, dæmdur til að greiða sekt vegna ölvunaraksturs og jafnframt sviptur ökurétti í tvö ár. Þann 11. desember 2008, var ákærði dæmdur til að greiða sekt fyrir umferðalagabrot, m.a vegna ölvunaraksturs og fyrir að aka ökutæki sviptur ökuréttindum, og var hann þá jafnframt sviptur ökurétti í fjögur ár. Þann 3. mars 2011 var ákærði dæmdur í eins mánaðar skilorðsbundið fangelsi fyrir þjófnaðarbrot. Þann 24. maí sama ár var ákærði dæmdur í tveggja mánaða fangelsi fyrir ölvunarakstur og fyrir að aka ökutæki sviptur ökurétti, en jafnframt var hann sviptur ökurétti ævilangt frá dómsuppsögu. Með þessum síðasta dómi var skilorðsdómur ákærða tekin upp, en ákveðið að sá hluti skyldi vera áfram skilorðsbundin. Samkvæmt gögnum hélt ákærði skilorðsbundna hluta dómsins, en lauk öðrum hluta hans með samfélagsþjónustu sem fangelsismálastofnun hafði ákvarðað eftir uppkvaðningu dómsins. Þann 3. desember 2013 var ákærði dæmdur í fjögurra mánaða fangelsi fyrir ölvunarakstur og fyrir að aka ökutæki sviptur ökurétti, en að auki var hann sviptur ökurétti ævilangt. Loks var ákærði þann 7. apríl sl. dæmdur í sjö mánaða óskilorðsbundið fangelsi fyrir að aka ökutæki ofurölvi og sviptur ökurétti ævilangt.

Ákærði hefur í því máli sem hér er til umfjöllunar gerst sekur um umferðalagabrot með því að hafa í lok mars sl. ekið ökutæki ofurölvi og sviptur ökurétti ævilangt. Er um að ræða hegningarauka við fyrrnefndan dóm frá 7. apríl sl., sbr. 78. gr. almennra hegningarlaga nr. 19, 1940. Að því virtu þykir refsing ákærða nú hæfilega ákveðin tveggja mánaða fangelsi, sem ekki þykir fært að skilorðsbinda.

Með vísan til 101. og 102. gr. umferðalagana og lýsts sakarferils ber að árétta ævilanga ökuréttasviptingu ákærða.

Lok ber að dæma ákærða til að greiða allan sakarkostnað sem samkvæmt yfirliti lögreglustjóra er 34.024 krónur.

Ó-kk-nf Ó-kk-nf héraðsdómari kveður upp dóminn.

D Ó M S O R Ð

Ákærði, X, sæti tveggja mánaða fangelsi.

Ákærði er sviptur ökurétti ævilangt frá birtingu dóms að telja.

Ákærði greiði 34.024 krónur í sakarkostnað.